Document ID: 32010R0046

KOMMISSIONENS FORORDNING (EU) Nr. 46/2010
af 19. januar 2010
om fravigelse af forordning (EØF) nr. 3149/92 for så vidt angår gennemførelsesperioden i Rumænien for årsplanen for uddeling af fødevarer til de socialt dårligst stillede personer i EU for 2009
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra g), sammenholdt med artikel 4, og
ud fra følgende betragtninger:
(1)
I henhold til artikel 3, stk. 1, i Kommissionens forordning (EØF) nr. 3149/92 af 29. oktober 1992 om gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet (2) løber perioden for gennemførelse af årsplanen for uddeling af fødevarer indtil den 31. december året efter planens vedtagelse. Da vanskeligheder i forbindelse med udlagringen i Slovakiet af sukker, der er tildelt Rumænien inden for rammerne af årsplanen for 2009, jf. Kommissionens forordning (EF) nr. 983/2008 (3), har gjort det praktisk umuligt for Rumænien at gennemføre landets årsplan inden for den tidsfrist, der er fastsat i forordning (EØF) nr. 3149/92, bør denne regel fraviges ved at udskyde gennemførelsesfristen i dette særlige tilfælde.
(2)
Gennemførelsen af årsplanen for 2009 afsluttes den 31. december 2009, og derfor bør fravigelsen have virkning senest denne dato.
(3)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Uanset artikel 3, stk. 1, i forordning (EØF) nr. 3149/92 forlænges gennemførelsesperioden for årsplanen for 2009 for så vidt angår de sukkerlagre, der er tildelt Rumænien inden for rammerne af denne årsplan, indtil den 31. januar 2010.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 31. december 2009.
Den udløber den 1. februar 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. januar 2010.

Labels: 17
5
0
3
18
15